
SLAVONSKI BROD
R E P U B L I K A   H R V A T S K A

R J E Š E N J E

 		TRGOVAČKI SUD U OSIJEKU, STALNA SLUŽBA U SLAVONSKOM BRODU, po sutkinji Mirni Vujčić, postupajući po prijedlogu predlagatelja CELESTINO PRADAL, San Pietro di Feletto, Via Adige  4, Italija, OIB 11593253901 i MARTA MARCHI, San Pietro fi feletto, Via Adige 4, Italija, OIB 51865580893, koje zastupa punomoćnik Dejvid Kazalac, odvjetnik iz Poreča, nakon što je sud rješenjem odobrio sklapanje predstečajne nagodbe nad dužnikom BUZUKI d.o.o. za trgovinu i usluge, Slavonski Brod, J.J. Strossmayera 64, OIB 41736978184, dana 06. veljače 2018. godine 

r i j e š i o  j e

 		Prijedlog predlagatelja za donošenje rješenja kojim će zaključiti postupak predstečajne nagodbe nad predstečajnim dužnikom koji je otvoren rješenjem Financijske agencije Regionalni centar Osijek, Klasa: UP-I/110/07/13-01/5611 od 24. siječnja 2014. godine, te naložiti upis brisanja zabilježbe otvaranja postupka predstečajne nagodbe na nekretnini kč.br.  4475 upisane u zk.ul. br.1201 k.o. Poreč, kuća i dvorište, poduložak, 7, 7.etaža, suvalsnički dio do 20/611 idealni dijelova, s kojim je neodvojivo povezano pravo vlasništva sa garažom u dijelu prizemlja zgrade, ukupne površine 19,45m2, u Planu posebnih dijelova označeno zelenom bojom kao posebni dio "G2", kojemu pripada i mjesto za parkiranje površine 21,50 m2, u Planu posebnih dijelova označen kao dio "P2", koji upis je upisan dana 29.siječnja 2014. pod posl.br. Z-380/14 ili kojim će ovlastiti predlagatelje da ishoduju upis brisanja iste zabilježbe se o d b a c u j e.
                            
Obrazloženje

 		Predlagatelji su podnijeli prijedlog kojim traže od suda donošenje odluka pobliže naznačenih u izreci rješenja. 
 		U prijedlogu, u bitnome navode, da su suvlasnici u 1/2 dijela kč.br. 4475 upisane u zk.ul.br.1201 k.o. Poreč, da su predmetnu nekretninu kupili od predstečajnog dužnik po osnovi ugovora o prodaji od 25.studenoga 2011.godine odnosno prije otvaranja postupka predstečajne nagodbe, a končano se uknjižili kao vlasnici po osnovi rješenja Općinskog suda u Puli – Pola, Stalne službe u Poreču – Parenzo posl.br. Z-36213/16 od 27. ožujka 2017. godine u zemljišnoknjižnom pojedinačnom ispravnom postupku. Navode da je rješenjem Financijske agencije Regionalnog centra Osijek, Klasa: UP-I/110/07/13-01/5611  
od 24.siječnja 2014. godine otvoren postupak predstečajne nagodbe nad dužnikom, da je po 
osnovi toga rješenja naložen i izvršen upis zabilježbe otvaranja postupka predstečajne nagodbe u zemljišnoj knjizi dana 29.siječnja 2014 pod poslovnim brojem Z-380/14 te da je ovaj sud pravomoćnim rješenjem posl.br.7/Stpn-168/2014-13 od 20.listopada 2014.godine 

odobrio sklapanje predstečajne nagodbe, a rješenje ne sadrži nikakve odredbe o zasnivanju bilo kakvih prava   ( stvarnih ili drugih ) na navedenoj nekretnini. Navode da je na predmetnoj nekretnini još uvijek upisana zabilježba otvaranja postupka predstečajne nagodbe nad dužnikom, iako je taj postupak završio, a nekretnina nije u  vlasništvu dužnika, te da čl.62. st.4. Stečajnog zakona određuje da se na učinke potvrđenog predstečajnog sporazuma primjenjuju odredbe glave VII. istoga Zakona odnosno odredbe o učincima potvrđenog stečajnog plana, pa smatra da sukladno odredbi čl.344. st.1. Stečajnog zakona u svezi čl.62 st.4. tog zakona sud treba donijeti rješenje o zaključenju predstečajnog postupka čime rješenje o potvrdi odnosno odobrenju predstečajne nagodbe postane pravomoćno.
		Ocjena je suda da prijedlog nije dopušten.
		Postupak predstečajne nagodbe nad stečajnim dužnikom BUZUKI d.o.o. za trgovinu i usluge, Slavonski Brod, J.J. Strossmayera 64, OIB 41736978184 pokrenut je i dovršen prije stupanja na snagu Stečajnog zakona ( NN 71/15 ), a sukladno odredbama Zakona o financijskom poslovanju i predstečajnoj nagodbi ( dalje ZFPIPN, NN 108/12, 114/12, 81/13,102/1.) Rješenje suda o odobravanju predstečajne nagodbe posl.br. 7/Stpn-168/2014-13 od 20.listopada 2014.godine je pravomoćno dana 12. studenoga 2014. godine prije stupanja na snagu Stečajnog zakona ( NN 71/15 i 104/17). 
		Nastavno, tome ne postoji obveza suda u ovoj pravnoj stvari primijeniti odredbu čl.62. st.4 Stečajnog zakona ( NN 71/15 i 104/17, dalje SZ ) u svezi odredbe čl.344. st.1 istoga zakona i donositi rješenje o zaključenju postupka, jer postupak nije pokrenut, a  niti je u tijeku u vrijeme stupanja na sagu ovog zakona.
		Nadalje,  sukladno odredbi čl.79. ZFPIPN-a odgovornost za upravljanje u tijeku i nakon sklapanja predstečajne nagodbe snosi dužnik sve dok ne ispuni svoje obveze iz predstečajne nagodbe odnosno ne isplati sve tražbine  svih vjerovnika te je dužan osigurati da sve mjere financijskog restrukturiranja iz plana financijskog  restrukturiranja budu provedene u rokovima za njihovu provedbu, a o tome podnosi za svako kalendarsko tromjesečjje izvješće Financijskog agenciji koja je izvješće dužna objaviti u roku od tri dana od dana primitka i ne postoji obveza suda po tom Zakonu donositi rješenje o zaključenju postupka predstečajne nagodbe koji je u dijelu postupka u kojem sudjeluje sud, dovršen pravomoćnošću rješenja o odobravanju sklapanja predstečajne nagodbe, a niti nadzirati provedbu sklopljene predstečajne nagodbe.
 		Nadalje, upis otvaranja postupka predstečajne nagodbe na nekretninama upisanim u zk.ul.1201 kč.br.4475 izvršen je po osnovi rješenja Nagodbenog vijeća Financijske agencije Klasa: UP-I/110/07/13-01/5611 što je vidljivo iz zemljišnoknjižnog izvatka, a sukladno odredbi čl. 88. ZFIPN-a, a i sami predlagatelji čine nespornim da po osnovi  rješenje suda o odobravanju sklapanja  predstečajne nagodbe nije određen nikakav upis u zemljišne knjige,  pa sud nije ovlašten naložiti brisanje upisa u zemljišne knjige koji je odredila Financijska agencija, a niti za  to ovlastiti predlagatelje. 
     		Stoga je uz poziv na citirane zakonske odredbe odlučeno kao u izreci rješenja.
		
 		U Slavonskom Brodu, 06. veljače  2018.  godine

                                                                                                                Sutkinja
                                                                                                             Mirna Vujčić

POUKA O PRAVNOM LIJEKU:
Protiv ovog rješenja dopuštena je žalba Visokom trgovačkom sudu 
Republike Hrvatske Zagreb u roku od osam dana od dana primitka rješenja.
Žalba se podnosi putem ovoga suda u tri primjerka.




DNA:
1. Rješenje nepravomoćno
2. Dostaviti predlagateljima po punomoćniku

